দিল্লির ইন্ডিয়া গেটে চলছিল প্রজাতন্ত্র দিবসের প্রস্তুতি। সেনাবাহিনীর বিভিন্ন দল সেখানে ব্যস্ত ছিল মহড়া নিয়ে। রবিবার হঠাত্ এক মহিলা সেখানে ঢোকার চেষ্টা করেন। যথারীতি তাঁকে বাধা দেন উপস্থিত নিরাপত্তারক্ষীরা। তখনই ‘পাকিস্তান জিন্দাবাদ’ বলে স্লোগান দিতে শুরু করেন ওই মহিলা। পুলিশ জানিয়েছে ওই মহিলা অমর জ্যোতি জওয়ান-এর দিকে প্রবেশ করার চেষ্টা করলে ইন্ডিয়া গেটের কাছেই তাঁকে বাধা দেন নিরাপত্তারক্ষীরা। কিন্তু নিরপত্তারক্ষীদের সঙ্গেও ঠেলাঠেলি শুরু করেন তিনি। শেষে মহিলা কনস্টেবল এসে তাঁকে আটক করে পার্লামেন্ট স্ট্রিট পুলিশ স্টেশনে নিয়ে যায়। ওই মহিলা সম্পর্কে তদন্ত করতে গিয়ে পুলিশ জানতে পারে, মহিলা আদতে হায়দরাবাদের বাসিন্দা। মুম্বইয়ে এক আত্মীয়ের বাড়িতে যাওয়ার সময় পথ ভুল করে তিনি চলে এসেছেন দিল্লিতে। দু’দিন আগে নিজামাবাদ থানায় ওই মহিলার নামে নিখোঁজ ডায়েরিও করেছেন তাঁর পরিবারের লোকজন। আটকের পর ওই মহিলার ডাক্তারি পরীক্ষা করানো হয়। চিকিৎসকরা জানান, ওই মহিলা মানসিক ভাবে বিশেষ চাহিদাসম্পন্ন। আপাতত ওই মহিলাকে শেল্টার হোমে রাখা হয়েছে। মহিলার কোনও অসত্ উদ্দেশ্য ছিল কি না, তা জানতে মহিলাকে জিজ্ঞাসাবাদ করেছে গোয়েন্দা অফিসাররা।